《癸亥生日前一日读神仙李清传作》
宋代·张嵲

孟夏倏已晚，诘旦及悬弧。
推迁惊岁序，俯仰念劳劬。
感物叹漂泊，抚己既叨逾。
去事日已遥，来者言足图。
澹漠远世纷，超遥观道书。
伊昔有胜士，染工藏市区。
感悟及生朝，欲访仙人闾。
自缒投绝壑，果谐欣愿初。
尘念虽少牵，脱屣终不渝。
一死会当有，贵贱理必俱。
万事惟一舍，此外无复余。
李君本市人。而予岂非夫。
蹑屐千仞冈，振策万里涂。
暂愒即弱水，款关必清都。
千载复来归，陵谷知焉如。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。